Rådmand for Job og Velfærd i Aalborg Kommune, Nuuradiin S. Hussein, Socialdemokratiet, er positivt stillet over for Giftlinjens forslag. - Umiddelbart vil det være værd at undersøge, så det er noget, vi skal være nysgerrige på. Alt, hvad der kan hjælpe til at undgå, at folk går galt i byen med det her, det skal vi undersøge. Nuuradiin S. Hussein mener, det er relevant at undersøge, da hele branchen, som personalet arbejder i, er en vigtig brik i at dæmme op for de her hændelser. - Det er desværre en velkendt bekymring, at folk er bange for at få stoffer i deres drinks. Restaurationsbranchen har et stort ansvar for, at unge ikke skal opleve at blive drugged. Giftlinjens forslag kommer efter offentliggørelse af deres nyeste tal, der viser en tredobling i antallet af anmeldelser om formodede episoder, hvor folk har fået stoffer i deres drinks, i årene 2016 til og med 2021. Bevillingsnævnet vil se på forslaget Nuuradiin S. Hussein sidder også i bevillingsnævnet, og også her, siger han, at der vil komme fokus på forslaget fra Giftlinjen. - Vi vil gøre vores yderste. Vi er allerede i dialog med restaurationsbranchen, og som sagt vil vi også her gøre alt for, de unge kan gå sikkert i byen. Forslaget fra Giftlinjen kommer, efter deres nyeste tal viser, at stadig flere bliver drugged i nattelivet. I Jomfru Ane Gade i Aalborg er det allerede sådan, at dørmænd skal have en form for uddannelse i retning af at kunne spotte gæster, som er påvirkede af stoffer, og rådmanden tror, der vil være tilslutning fra branchen til at udbrede det endnu mere. - Jeg tror helt sikkert, restaurationsbranchen vil bakke om om, at få det udbredt til, at også personalet i nattelivet kan spotte folk, som er påvirkede af stoffer. Kigger også på de fysiske rammer På spørgsmålet om hvad Nuuradin Hussein selv kan gøre som politiker, har han flere svar klar. - Vi kigger på de fysiske rammer, og ser på, hvordan vi kan gøre det tryggere at gå i byen, men også at forlade byen efter festen. Vi forsøger også at gå i dialog med de unge, og vi forsøger også at se på kulturen i Jomfru Ane Gade. Rådmanden understreger, at man også forsøger at arbejde med adfærden og kulturen i nattelivet, for det er ifølge ham vigtigt, at de unge også er en del af arbejdet. - De unge fortæller, der er mange stoffer i omløb i Jomfru Ane Gade, og det er desværre ikke nyt. Så det er noget, vi skal tage alvorligt og sørge for ikke finder sted.

Referat:
Et forslag fra Giftlinjen, om at personale i nattelivet skal modtage undervisning, så de bliver bedre rustede til at se, hvis folk er påvirkede af stoffer i nattelivet, bliver godt modtaget af rådmand for Job og Velfærd i Aalborg Kommune.